San Lucas 21
I ixok malcan, nim i sipon xu ya chuwach i Dios
1I Jesus, are 'o pa rachoch i Dios xe ril i beyomab que tijin chu ya'ic qui mer pa caxa chila. 2Are 'uri xril jun ixok malcan lic niba', ire xa queb centávo u mer xu ya'o. 3Te'uri i Jesus xu bij chique i je 'o chuwach:
—Katzij i quin bij chiwe, i ixok niba'-i, i u mer xu ya'o, mas nim chuwach ile chi qui yom conojel i juban. 4Ique, wach i qui yom, xa are quesam che wach i sobrin-nak cu'; xui-ri i ixok-le chi lic niba', ronojel xu ya'o, ni'pa i 'o ru'; n-ta chic xu canaj re u c'aslemal —xu bij i Jesus chique.
I Jesus xu bij chi i rachoch i Dios ca wulijsax na
5'O juban winak que tijin chu lapic i rachoch i Dios, chi lic chom, xqui bij; lic chom laj tak abaj 'o che, xak lic chom i wikbal-re chi qui sipam i winak chuwach i Dios, xqui bij. Are 'uri i Jesus xu bij chique:
6—Ni'pa iri chi quix tijin chu takexic, cu rik ni 'ij ca wulijsax na. Mi jun abaj ca canaj chic puwi i rachi'il —xu bij chique.
Wach i retamaxic caka 'ano are ya ca c'un i q'uisbal 'ij
7Te'uri xqui bij che:
—Ka Tijonel, ¿umpa ca 'ani ile chi xa bij? ¿Wach i retalil cakil na are ya ca petic? —xe cha.
8I Jesus xu bij chique:
—Chi 'ana cwent iwib, mokxa 'o quix t'orowic. Man je q'ui que c'un na y queje iri quiqui bij: "Yin in i Toliwe," que cha, xak "Ya ca pe i q'uisbal 'ij," que cha na. Xui-ri, mix cojon chique. 9Yix are qui ta rason chi ca 'ani ch'o'oj pa tak tinimit, xak we 'o i quiqui 'an ch'o'oj chirij i 'atol tzij, mi xij iwib rumal. Queje ni ile que'elok nabe, xui-ri, ile n-are ti mer q'uisbal 'ij —xu bij i Jesus chique.
10Xak xu bij chique:
—'O ni tinimit quiqui 'an ch'o'oj che chic jun tinimit; 'o ni winak re jun 'atol tzij quiqui 'an ch'o'oj chiquij i winak re chic jun 'atol tzij. 11Xa ipa 'o na wi i nimak tak ucabrakan, xak queje i wa'jal, xak queje i yobil. Xak chuwacaj, quiwil nimak tak 'il, xak nimak tak séña.
12Xui-ri, nabe na chuwach tak ile, yix quix chaptaj na y quix oktax na. Quix 'e qui ya pa tak molbal'ib, man quiqui 'anbej i 'atbal tzij piwi. Quix qui tz'apij, quix qui c'am bi chiquiwach qui 'atol tzij, xak chiquiwach i qui gobernador xa wumal yin. 13Xui-ri queje ile quix tiqui na chu bixquil chique wach in patan yin. 14Chi jicba i no'oj chi n-quix c'achir ta tan che, wach i qui bij na, tobal iwib. 15Mix c'achir che, man yin quin ya ni i nojbal chiwe wach qui bij chique; i aj ch'o'oj chiwij n-quiqui rik ta 'uri wach u la'ic u wach chiwe. 16Yix quix jach na piqui'ab i aj ch'o'oj chiwij cumal i kajaw i chuch, cumal iwatz i cha', cumal iwachalal, cumal tak i queta'am i wach; 'o jujun chiwe que camsax na. 17Conojel i winak, tzel quix quil na xa wumal yin, 18xui-ri, i Dios lic quix u chajij na; mi tene cu ya'o we ca sachsax u wach jun i wi re i jolom. 19Chix 'olok jiquil i c'ux; we qui ch'ijo, qui ch'ac na i c'aslemal sakil.
20Quiwil ni tinimit Jerusalen je sutin-nak uq'uial soldádo chirij chuwach. Are quiwil ile, iweta'am 'uri ya ca sachsax u wach i tinimit. 21Are 'uri, ni'pa i je 'o pa jyub Judéa+ , che 'anmajok, che 'oj chuwi tak jyub; ni'pa i je 'o pa tinimit Jerusalen, che 'elok; ni'pa i je 'o pa tak 'es, me tzalij chal pa tinimit. 22I tak i 'ij-le, are i 'ij re nim laj tojpen chi 'o u chac ca petic man ca 'antaj na pacha i tz'ibtal can chupam u wuj i Dios. 23Chupam i 'ij-le, to' qui wach ixokib chi 'o i yobil chiquij, xak ique chi 'o cac'al chi c'a que tz'umanic; c'ax i qui 'anmajic ique. Nim i c'ax ca pe na chuwach i jyub-i; nim i c'okbal ca pe piquiwi i winak-i. 24'O ni jujun que camsax pa ch'o'oj; 'o ni jujun que chapi bic y naj que c'ami bi pa ronojel tak tinimit. I tinimit Jerusalen, ca kajsax ni u 'ij cumal i ne te aj Israel winak. Queje quiqui 'an ique ile, c'a ca q'uis ni 'ij yatal piqui'ab rumal i Dios.
Wach i u c'unic i Achi aj Chicaj
25Are ya ca c'un i q'uisbal 'ij, 'o ni séña 'uri che i 'ij, i ic', i ch'umil. Waral chuwach i jyub ta'aj, conojel i winak pa tak tinimit 'is que c'achiric; 'is que xibix na, rumal i nim laj u ch'awbal i mar, xak i uwi i ya chi lic quel na chicaj. 26I winak quiqui tij na camic rumal qui xibriquil, are quiqui ch'ob i c'ax chi ca pe na chuwach i jyub ta'aj. Lic quiqui xij quib, man i 'ij, i ic', i ch'umil que sicsax na. 27Te'uri quiquil ni Achi aj Chicaj ca c'unic; ca c'un pa sutz', nim u cho'ab, nim i u 'ij u chomal. 28Ni'pa tak ile, are ca jekan u 'onquil, yix chi suc'ba iwij; chi yaca i jolom; man iwelbal chi sak nakaj chic 'o wi. (Queje xu bij i Jesus ile chique u tijoxelab.) 29Te'uri xu bij jun tijojbal tzij chique.
—Chi ch'obo wach co'on i u che'lal hígo, xak i juban tak che': 30are quiwil yix chi ya quel li u tux, iweta'am 'uri ya ca pe i 'alaj. 31Xak queje ile, are quiwil yix ni'pa tak i xin bij chiwe, qui ta u be 'uri ya ca jekan i 'utz laj 'atbal tzij re i Dios. 32Sak laj tzij quin bij chiwe, ca 'antaj na ronojel ni'pa in bim-le, are c'a maja que cam i winak je re wo'or. 33I caj, i ulew que sachsax na, xui-ri in tzij yin n-ca sach taj; ca 'antaj na ronojel ni'pa in bim chiwe. 34Chi chajij iwib; mi 'an che iwib chi n-ti qui ch'ob che i 'ij-le, xa rumal tij quix wa'ic, o xa quix 'abaric, o xak mas quix c'achir che i c'aslemal waral chuwach i jyub ta'aj. Mok xak te'et ca pe i 'ij-le piwi are n-ti qui ch'ob che. 35Ca c'unic pacha co'on jun laso piquiwi conojel i winak chuwach i jyub ta'aj. 36Chix c'ac'ali-nok; mi mayij u tz'onoxic che i Dios. Chi tz'onoj che chi qui ch'ijo, man n-quix tzak ta chupam i mac are ca pe tak i c'ax-le; queje ile, n-ta q'uixbal chiwe are quix taq'ui chuwach i Achi aj Chicaj. (Queje u tzij i Jesus ile chique.)
37'Ij 'ij i Jesus ca tijin chu c'utic chique i winak pa rachoch i Dios; xui-ri ca kaj tak 'ij, quel pa Jerusalen, ca 'e war pa jyub Olívos+ . 38Are ca sakiric, ca 'e tan chic pa rachoch i Dios y conojel i winak que upon ru', chu tayic u tzij.